LENTE LUS deur Ffeerg xuoreL | Bydraes | Woes - Kreatiewe platform vir Afrikaans
Titel: LENTE LUS
Datum gepubliseer: 14 Sep 2013
Die ysige kaapse mannetjieswind vat vat aan haar binneboud. Die fyn kantbedekking bewend in gevaar teen die aanslag. As die garetjies dalk verys kan die stukkie lap losruk … en dit sal nou nie opsetlik wees nie, wél die natuur se skuld - iemand moet skuld kry - nie dat sy sal teëstribbel nie. Ou Petrus se boedel lyk aansienlik. Petrus se warm asem teen haar nek maak stoomwolkies wat die motorruite donsig toewasem. "Maak toe die venster" fluister sy, en skop haar skoene uit.
Petrus skuif sy kruisbande reg. Die broek wat net net te styf oor sy drommetjie span, beur verwoed om af te skuif. Dit sal 'n neukery afgee met die weduwee hier langs hom. Die gebeendere is nie meer so soepel nie en 'n man moet 'n dame ordentlik benader. Eers saf maak. Hy wil nou nie te oorgretig lyk nie maar hy sal darem nog vir oulaas 'n laaste drie wil druk voordat die eindfluitjie vir hom blaas. Toets of sy manlikheid dan nou finaal deur die aarde se aantrekkingskrag geaffekteer is al dan nie. Ai tog, waar is die jare….. dit was juis dié goedjies wat hulle so kuis voorgedoen het wat die maklikste omgeklits was. As hulle die woord "ek het jou lief" hoor, het hulle kerkklokke hoor lui. Bruidstabbertjies gesien en dan het hulle die broekie sommer self uitgetrek en heel gewillig gekerm "moenie, moenie"……. Hy lag aan die gedagte dat juis hierdie vrome dames vandag die grootste sedeprekers is. Voorkindertjies wat die oumas na menopouse as laatlammetjies in die lewe gebring het. Duur agterstraat aborsies. Weggooi-kinders op die kerk se stoep. Diep in die argiewe van vergetelheid begrawe. Opsetlike Altzheimers. Nog later het die tehuise vir ongehude moeders oorgeloop van "verkragtings-babas". "Vroeggebore eerstelinge" wat dit kort na die huwelik darem gemaak het, en 'prematuur' tussen drie en 'n half en vier kilogram geweeg het, se geboortedatum saam met die troudagdatum was 'n probleem om te onthou. Datums te verwarrend. Enige navrae sou 'n aantasting van ouma se eer en waardes wees. Dalk hulle verborge geraamtes lewe gee, met ernstige getraumatiseerde sielkundige gevolge. Die stilte was gehandhaaf en oupa het alle datums vergeet ten einde die lewe te behou. Sou hy dalk per ongeluk die datums korrek aandui, sou sy lewe nie 'n duit werd gewees het nie. 'n koekroller kan 'n man se harsings baie enstig verpulp.
Die weduweetjie raak woelig. Sy soen Petrus soentjie vir liefderyke soentjie op sy bles. Elke soentjie 'n miljoen Rand belegging vir die toekoms. Knibbel aan sy ore en streel hom dat elke grys borshaar stokstyf orent staan. Haar rooi lippies fluister die soetste woorde en Petrus se kop raak heel deurmekaar. Sowat van 'n vrou! Hy wonder of hy dit sou oorleef het as hy haar raakgetrap het as jongman, dan was hy dalk op 'n jeugdige ouderdom al in 'n nissie by die kerk.
Mark draai stadig met sy kar by Lovers Hill, in. "Ag nee man, wat soek die mense hierdie tyd van die nag in die storm hier?" Terleurstelling duidelik in sy stem. Carissa lag. "Presies wat ons twee hier kom soek! Mark skree ontsteld,"My magtig dit is dan my outop se kar! Liefie, hier is moeilikheid sy kar is gesteel, hy sal nooit so laat uit wees nie. Bel jy solank die polisie ek gaan die vuilgoed vanaand vastrap. Dit is die laaste kar wat hulle gaan steel!" Mark trek sy kar amper geruisloos op die sypaadjie en skakel die ligte af. Op die agterste sitplek kry hy die bofbalkolf in die hande. Hy loop siedend kwaad, beurend teen die loeiende wind nader. Gelukkig sal die rowers hom nie kan hoor naderkom nie. Vanaand is die aand dat Carissa sal sien wat in hom steek en pa dividende ontvang op die geld gespandeer op sy karateklasse wat met eindelose kritiek afgeskryf was as " ge-rondspringery….. 'n man moet sy vuiste gebruik". Gelukkig is dit pikdonker en gaan hy die rowers verras. Hy gaan nie 'n kans waag nie, die boewe dra almal vuurwapens. 'n Verrassingsaanval gaan sy strategie wees. Mark tel die bofbalkolf op en slaan met al sy krag. Die slag van die bofbalkolf tref die ruit aan die bestuurderskant van die kar. Glasstukke spat en hy sien 'n figuur in die donker. Duik vorentoe en kry hom om die nek beet en ruk die donker figuur deur die venster. Halfpad sit die man vas. Mark hoor vaagweg 'n gebrul maar hy hou. Sy beste karate greep om die nek word toegepas maar hy kry die booswig nie deur die venster nie. Sy lyf is te rond en hy sit vas en skop soos 'n perd. Mark slaan hom verwoed op die agterkop, as hy bewusteloos is kan hy die ander booswig aanpak wat nou gillend aan die boef wat halfpad deur die venster hang, se bene rem. Uitendelik het hy om op die grond. Die polisie serenes laat hom nog brawer optree. In die lig van die aankomende motors trap hy die figuur op die gorrel vas en pen hom. Tot sy verbystering sien hy 'n half kaal vroumens in die ligstreep. Sy hardloop vir dood. Haar kant onderkleertjies fladderend in die stomwind, kaalvoet en met 'n paar kruisbande om die nek.
Volgens die nuusberig in die koerant is 'n onbekende senior burger en sy vriendin verkeerdelik aangesien as booswigte. Die polisieondersoek duur voort.
Petrus staar verbysterd in die spieël. Dit is nie taai bloed wat hy probeer afvee nie maar lipstiffie op sy bles. Hy is dankbaar dat hy vir Mark aangemoedig het om liewer tennis te speel. Sou hy aangegaan het met karate, was hy wat Petrus is, vanaand 'n Avbob geval. En die weduwee……. Nouja, of sy nog môre in die dorp sal wees is ook 'n ope vraag. Sy is glo die hoofstraat in en anderkant uit.
Om oud te word is nie om te vergeet hoe dit voel om weer jonk te wees nie, dit is om lentelus te beproef. Hy sal net 'n beter spot volgende keer moet kry!